Aalborg Kommune har lavet en række foranstaltninger for at kunne håndtere af-standskravet i forbindelse med Covid-19 i Vestre Fjordpark. Det oplyser Aalborg Kommune i en pressemeddelelse. - Det er kommunens vurdering, at det dermed vil være forsvarligt igen at lukke vand ind i Vestre Fjordparks bassiner, fremgår det. Vestre Fjordparks bassiner åbner officielt fredag d. 5. juni kl. 10:00. Vipperene, udspringstårnet, legepladsen og tarzan-banen vil være afspæret. - Det er jeg mega glad for. Endelig! Vi har kæmpet for det og prøver nu med alle de her foranstaltninger. Jeg går ud fra, at folk også bliver glade, siger bademester Sebastian Prenta til TV2 Nord. Bademester Sebastian Prenta ser positivt på de nye foranstaltninger, der også er indført og har virket andre steder i Danmark. - Brugerne skal selvfølgelig hjælpe os og respektere reglerne. Der er ikke mere i det, hvis de bare efterlever foranstalningerne, fortæller bademester Sebastian Prenta.
Aalborg Kommune kan nu præsentere en dato for, hvornår vandet igen bliver lukket ind i bassinerne i Vestre Fjordpark. Det sker fredag 5. juni.